เกาหลีใต้ ปั้นซีรีส์อย่างไร ให้ส่งออกได้ทั่วโลก
พัฒนาการและเบื้องหลังของซีรีส์เกาหลีเป็นอย่างไร ทำไมถึงมีมูลค่าการส่งออกแสนล้านบาทได้ ลงทุนแมนจะเล่าให้ฟัง
13 พ.ย. 2565

เกาหลีใต้ ปั้นซีรีส์อย่างไร ให้ส่งออกได้ทั่วโลก /โดย ลงทุนแมน 
ในปีที่ผ่านมา ซีรีส์เกาหลี สร้างรายได้ให้กับเกาหลีใต้มากถึง 117,817 ล้านบาท
แต่รู้หรือไม่ว่า การที่ซีรีส์และอุตสาหกรรมบันเทิงของเกาหลีใต้ โด่งดังและสร้างรายได้ให้กับประเทศหลายแสนล้านบาทได้นั้น
นอกจากคนในวงการที่มีความสามารถ และภาครัฐที่ให้การสนับสนุนอย่างเต็มที่แล้ว
ยังมีกลุ่มแชโบล เข้ามาอยู่ในช่วงเริ่มต้น ไม่ต่างจากอุตสาหกรรมอื่น ๆ ของเกาหลีใต้
พัฒนาการและเบื้องหลังของซีรีส์เกาหลีเป็นอย่างไร ทำไมถึงมีมูลค่าการส่งออกแสนล้านบาทได้ ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
แต่ก่อนนั้น อุตสาหกรรมบันเทิงไม่ได้เป็นเป้าหมายหลักของรัฐบาลเกาหลีใต้ในแผนพัฒนาประเทศ แต่เลือกที่จะมุ่งเน้นอุตสาหกรรมการผลิตอื่น ๆ เพื่อเน้นการส่งออกมากกว่า
โดยการพัฒนาอุตสาหกรรมในตอนนั้น ก็เช่น เหล็ก รถยนต์ และเคมีภัณฑ์ ผ่านกลุ่มทุนแชโบลที่มีบทบาทอย่างมาก ในการพัฒนาเศรษฐกิจของเกาหลีใต้ ภายใต้การชี้นำของรัฐบาล
ต่างจากสื่อและอุตสาหกรรมบันเทิงอื่น ๆ ที่ยังถูกควบคุมเข้มงวดอย่างมากจากรัฐบาล โดยเฉพาะในช่วงที่ประธานาธิบดีปัก ชอง-ฮี ขึ้นมาเป็นผู้นำเผด็จการ
สื่อบันเทิงในยุคนั้น จึงกลายเป็นโฆษณาให้กับรัฐบาล ผ่านช่องสถานีโทรทัศน์หลัก คือ ช่อง KBS กับช่อง MBS และยังได้รับเงินสนับสนุนจากรัฐบาลอีกด้วย
ต่อมาเมื่อรัฐบาลพลเรือนเข้ามาปกครองประเทศ อุตสาหกรรมสื่อบันเทิงจึงมีอิสระในการผลิตผลงานมากขึ้น และรัฐบาลก็ให้การสนับสนุนอย่างเต็มที่
โดยการสนับสนุนที่ว่านี้ ก็เช่น การสร้างสถาบันการศึกษาที่ผลิตคนทำงานเข้าสู่วงการ เพราะก่อนหน้านี้ ระบบการศึกษาของเกาหลีใต้ ยังเน้นผลิตคนเพื่อเข้าสู่อุตสาหกรรมการผลิตอื่น ๆ ในสายธุรกิจของกลุ่มแชโบลเป็นหลัก
นอกจากนี้ ภาครัฐยังร่วมมือกับภาคเอกชนรายใหญ่ โดยเฉพาะกลุ่มแชโบล เพราะมีเงินทุนและเทคโนโลยี ให้เข้ามาช่วยผลิตซีรีส์หรือละครโทรทัศน์ในช่วงแรก
เพราะในตอนนั้น แม้ว่าเกาหลีใต้จะมีการพัฒนาอุตสาหกรรมและการผลิตอย่างต่อเนื่อง แต่ก็เป็นอุตสาหกรรมที่มีต้นทุนสูงเกินไป และต้องพึ่งพาการนำเข้าวัตถุดิบจากต่างประเทศเป็นหลัก
การผลิตสื่อบันเทิงจึงกลายมาเป็นทางเลือก ในการเป็นสินค้าส่งออกให้เกาหลีใต้ เพราะมีต้นทุนการผลิตถูกกว่า
อย่างไรก็ตาม อุตสาหกรรมบันเทิงก็ไม่ได้เป็นเป้าหมายหลักของเกาหลีใต้เช่นเดิม แม้จะเริ่มมีการส่งเสริมให้สื่อบันเทิงในประเทศขยายตัว
จนกระทั่งเกิดวิกฤติเศรษฐกิจเอเชียในปี 1997 ทำให้อุตสาหกรรมอื่น ๆ ที่เคยเป็นรายได้หลักของประเทศ ได้รับผลกระทบและเริ่มหดตัว รัฐบาลจึงตั้งเป้าว่าจะ “ขายวัฒนธรรม” เพื่อส่งออกไปทั่วโลก
ทว่ากลุ่มทุนแชโบล ซึ่งเป็นแม่ทัพสำคัญของการผลิตสื่อบันเทิง ก็โดนพิษเศรษฐกิจ และประสบปัญหาทางการเงินเช่นกัน การสนับสนุนของรัฐบาลจึงเปลี่ยนจากผู้ประกอบการรายใหญ่ ไปเป็นรายย่อยในอุตสาหกรรมมากขึ้น
โดยมีการสนับสนุนผ่านกองทุนสนับสนุนอุตสาหกรรมวัฒนธรรม และมีการจัดตั้งหน่วยงานต่าง ๆ เพิ่มขึ้นมากมาย เช่น
- จัดตั้ง KOCCA เพื่อวางแผนทิศทางคอนเทนต์ และสำรวจความต้องการของตลาดในต่างประเทศ
- จัดตั้งองค์กรการท่องเที่ยวเกาหลี เพื่อวางแผนให้นักท่องเที่ยวมาแกะรอยตามซีรีส์แต่ละเรื่อง
ส่วนผู้ผลิตซีรีส์ ก็จะมีการเขียนบทละครที่มีความโดดเด่นและสมจริง ซึ่งในแต่ละตอนก็จะมีการแทรกเนื้อหาโฆษณาแบบเนียน ๆ ลงไปอีกด้วย
และด้วยความร่วมมือระหว่างภาครัฐกับผู้ผลิตเช่นนี้ จึงทำให้ซีรีส์เกาหลี ประสบความสำเร็จอย่างมหาศาล เช่น ซีรีส์เรื่องแดจังกึมในปี 2004 ที่ตีตลาดไปทั่วเอเชีย
โดยหากไปดูมูลค่าการส่งออกซีรีส์เกาหลีในช่วง 10 ปีที่ผ่านมา จะพบว่า 
- ปี 2010 มูลค่าการส่งออก 6,884 ล้านบาท 
- ปี 2022 มูลค่าการส่งออก 117,817 ล้านบาท
เรียกได้ว่ามูลค่าการส่งออกเพิ่มขึ้นแบบก้าวกระโดด โดยมีตลาดส่งออกหลัก ได้แก่ จีน อาเซียน และญี่ปุ่น
ซึ่งส่วนสำคัญที่ทำให้กระแสความนิยมซีรีส์เกาหลีเพิ่มขึ้น เพราะโลกอินเทอร์เน็ตที่เชื่อมต่อถึงกันแบบไร้พรมแดน และยังมีแพลตฟอร์มสตรีมมิงต่าง ๆ เป็นช่องทางในการส่งออกให้กับผู้ชมทั่วโลก
ทำให้ไม่ว่าจะเป็น ซีรีส์ ภาพยนตร์ เพลง หรือสื่อบันเทิงอื่น ๆ ก็ต่างประสบความสำเร็จ จนมีมูลค่าการส่งออกรวมกว่า 736,359 ล้านบาท
นอกจากนี้ ซีรีส์เกาหลีที่ส่งออกไป สามารถดึงดูดนักท่องเที่ยวให้เดินตามรอยฉากในซีรีส์ได้อีกด้วย โดยหากไปดูจำนวนนักท่องเที่ยวย้อนหลัง จะพบว่า
- ปี 2004 จำนวนนักท่องเที่ยว 5.8 ล้านคน
- ปี 2012 จำนวนนักท่องเที่ยว 11.1 ล้านคน 
- ปี 2019 จำนวนนักท่องเที่ยว 17.5 ล้านคน
จะเห็นได้ว่า เกาหลีใต้มีนักท่องเที่ยวเพิ่มขึ้นอย่างต่อเนื่อง ซึ่งนอกจากจะดึงดูดเม็ดเงินเข้าประเทศได้เพิ่มเติมแล้ว ยังสามารถขายสินค้าอื่น ๆ ที่อยู่ในซีรีส์ได้อีกด้วย
อย่างเช่น กระแสการบริโภคโซจู, กิมจิ หรืออาหารเกาหลีอื่น ๆ ในบ้านเรา ก็มาจากการสอดแทรกวัฒนธรรมการบริโภคของชาวเกาหลีใต้ ลงในสื่อบันเทิง และกลายเป็นซอฟต์พาวเวอร์ ที่ส่งออกไปทั่วโลก
ซึ่งกุญแจสำคัญของความสำเร็จ ก็คือการร่วมมือกันของหลายฝ่าย และทำในสิ่งที่ตัวเองถนัด
ซึ่งก็คือ ผู้ผลิตที่ช่วยกันสร้าง และพัฒนาอุตสาหกรรมอย่างต่อเนื่อง
ในขณะที่ภาครัฐก็เข้ามาเติมเต็มส่วนที่ขาด และช่วยเหลือในจุดที่ภาคเอกชนทำได้ยาก อย่างเช่น การโปรโมต และอำนวยความสะดวกในการส่งออกไปยังต่างประเทศ
รวมถึงกลุ่มแชโบล ที่นอกจากจะพัฒนาอุตสาหกรรมเหล็ก หรือยานยนต์แล้ว ยังเข้าไปเป็นกำลังหลักในช่วงเริ่มต้นของอุตสาหกรรมซีรีส์เกาหลีอีกด้วย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-